የኢቦላ  ቫይረስ  ወደ  ኢትዮጵያ  እንዳይገባ  የሚደረገው  የቁጥጥር ሥራ ተጠናክሮ መቀጠሉን ሚኒስቴሩ አስታወቀ
የጤና ጥበቃ ሚኒስትሩ ዶክተር ከሰተብርሃን አድማሱ በዛሬው ዕለት ለጋዜጠኞች በሠጡት መግለጫ እንዳመለከቱት ቫይረሱ ወደ አገር ውስጥ እንዳይገባ በአዲስ አበባ አለም አቀፍ አውሮፕላን ማረፊያና በ16 ዋና ዋና የድንበር ኬላዎች ላይ የሚደረገው ጥብቅ ቁጥጥር እንደቀጠለ ነው።በተለይ በቫይረሱ ክፉኛ ተጠቂ ከሆኑት የምዕራብ አፍሪካ አገሮች ማለትም ላይቤሪያ፣ ሴራሊዮንና ጊኒ የሚመጡ ተጓዦች ላይ የቅርብ ክትትል እንደሚደረግ ሚኒስትሩ አስረድተዋል።ይህን የቅርብ የክትትል ሥርዓት በመጠቀም ከሴራሊዮን በመጣ አንድ ኢትዮጵያዊ  ተጠርጥሮ ለበሽታው ተብሎ በተዘጋጀ የህክምና ማዕከል ክትትል ሲደረግለት ቆይቶ  በተደረገለትም የደም ምርመራ የጭንቅላት ወባ እንደተገኘበት ሚኒስትሩ አስረድተዋል።ተጠርጣሪው ኢትዮጵያዊ በኢንተርናሽናል ሬስኪው ኮሚቴ በተባለ ድርጅት ውስጥ የአካባቢ የጤና የቁጥጥር ባለሙያ በመሆን ይሠራ እንደነበር የገለጹት ዶክተር ከሰተብርሃን ግለሰቡ ለኢቦላ ቫይረስ ተብሎ በተዘጋጀው ላብራቶሪ ውስጥ በተደረገለት የደም ምርመራ ከቫይረሱ ነጻ መሆኑ እንደተረጋገጠ አስረድተዋል።በጎልማሳ እድሜ ላይ የሚገኘው ተጠርጣሪ በሕክምና ሲረዳ ቆይቶ በዛሬው ዕለት ረፋዱ ላይ ሕይወቱ ማለፉን የገለጹት ዶክተር ከሰተብርሃን የሞቱ መንስኤም የፋልሲፈረም ወባ ወይም የጭንቅላት ወባ መሆኑ መረጋገጠን ተናግረዋል።ከላብራቶሪ የተገኘው ውጤት አስተማማኝ ቢሆንም ለተጨማሪ ምርመራ የሟቹ የደም ናሙና አሜሪካ ወደሚገኘው የሲዲሲ ላብራቶሪ የተላከ በመሆኑ በ45 ሰዓታት ውስጥ ውጤቱ የሚታወቅ መሆኑን ተናግረዋል።በሴራሊዮንና ላይቤሪያ የቫይረሱን ስርጭት ለመካላከል የተሰማሩትን 186 ኢትዮጵያውያን የጤና ባለሙያዎች ሁኔታ አስመልክቶ ለቀረበላቸው ጥያቄ ዶክተር ከሰተብርሃን ሲመልሱ ባለሙያዎቹ ያለምንም ችግር አገልግሎት በመሠጠት ላይ ይገኛሉ ብለዋል።በላይቤሪያ የሚገኙት 83 የጤና ባለሙያዎች የተዘጉ የጤና ማዕከላትን ጭምር አስከፍተው አስፈላጊውን የህክምና አገልግሎት እየሠጡ ሲሆን በሴራላሊዮን የሚገኙት 103 ባለሙያዎች ደግሞ አስፈላጊውን ግልጋሎት ለህብረተሰቡ እየሠጡ መሆናቸውን ሚኒስትሩ አስረድተዋል።ዶክተር ከሰተብርሃን በመጨረሻም የኢቦላ ቫይረስ ወደ ኢትዮጵያ እንዳይገባ በሚደረገው ጥረት ውስጥ የአገር ውስጥና የውጭ ዜጎች ተሳትፏቸውን አጠናክረው እንዲቀጥሉ ጥሪ አቅርበዋል።